England beholdt dermed ledelsen i gruppa, og grunnet innbyrdes oppgjør fortsatte de å gjøre det selv etter tap 0–2 i Kroatia. England hadde knapt en målsjanse, og selv om det andre målet var en tabbe av keeperen Paul Robinson, hadde han reddet England ved flere anledninger, ifølge BBCs Phil McNulty. Kroatia og Israel, som sto over denne runden, var de to eneste med sju poeng fra tre kamper. England og Makedonia hadde sju poeng fra fire kamper, etter at Makedonia vant 3–0 i Andorra. Andorranerne fikk dermed sitt fjerde strake tap, mens Estland fikk sitt tredje med 0–2 i Russland.